钦定古今图书集成/明伦汇编/氏族典/第564卷 > 《凌迪知万姓统谱》 > 诸葛伯衡
## 钦定古今图书集成/明伦汇编/氏族典/第564卷 > 《凌迪知万姓统谱》 > 诸葛伯衡

按《万姓统谱》，伯衡，太平乡人。少清介，持名节。从乡先
生游，获闻前辈绪论，精求实践，乡里咸推重之。洪武
初，以荐授北平杂造局大使，不以家累自随，出入无
车马，遇雨辄草履行泥涂中，勿厌也。迁随州吏目，州
有建峰庙，庙有青蛇惑人，凡入人家必有祸。伯衡杀
青蛇罪巫者，民以不惑。以左春坊大学士董伦荐，召
问治道。对以“圣明之世，纪纲正而法度修，民皆安业，
但廉耻之道轻耳。”上大悦，擢陕西参议。